## Pravilnik o uvjetima za davanje ovlaštenja pravnim osobama za ovjeravanje medicinskih (humanih) termometara

### NN 86/2006 (28.7.2006.), Pravilnik o uvjetima za davanje ovlaštenja pravnim osobama za ovjeravanje medicinskih (humanih) termometara

# DRŽAVNI ZAVOD ZA MJERITELJSTVO

**2052**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, br. 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA ZA DAVANJE OVLAŠTENJA PRAVNIM OSOBAMA ZA OVJERAVANJE MEDICINSKIH (HUMANIH) TERMOMETARA

I. OPĆE ODREDBE

Članak 1.

Ovim se pravilnikom propisuju uvjeti koje moraju ispunjavati pravne osobe za
dobivanje ovlaštenja za ovjeravanje medicinskih (humanih) termometara (u
daljnjem tekstu: humani termometri).

Članak 2.

Ovlaštene pravne osobe, u smislu ovoga pravilnika, ovjeravaju humane termometre
kao zakonita mjerila, ispituju usklađenost humanih termometara s propisima,
provode službena mjerenja i vode evidenciju ovjerenih humanih termometara kao
zakonitih mjerila.

II. TEHNIČKI I MJERITELJSKI ZAHTJEVI KOJE MORA ISPUNITI PRAVNA OSOBA

Članak 3.

Pravna osoba mora ispunjavati zahtjeve koji se odnose na:
1. stručnu i tehničku osposobljenost
2. opremu za ispitivanje humanih termometara
3. prostorije za ispitivanje humanih termometara
4. radnike
5. propisanu dokumentaciju.
Pravna osoba ne smije se baviti proizvodnjom, uvozom, prodajom ili popravkom
humanih termometara.

Članak 4.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.

Članak 5.

Potrebna oprema za ispitivanje humanih termometara je:
1. umjereni etalonski stakleni termometar ili digitalni termometar s platinskom
otpornom sondom točnosti ±0,02°C ili većom, u području od +30°C do +45°C
2. ispitana termostatirana vodena kupelj radnog područja od+30°C do +45°C s
horizontalnim i vertikalnim gradijentom najviše ±0,03°C i sa stabilnošću boljom
ili jednakom od ±0,03°C u trajanju od 10 minuta.
3. centrifuga za humane termometre punjene tekućinom koja postiže centrifugalno
ubrzanje od 600 m/s2.
4. umjereni ili ovjereni sekundomjer
5. odgovarajući umetci za postavljanje humanih termometara koji se ispituju u
termostatiranoj kupelji.
6. umjereni ili ovjereni uređaji za praćenje uvjeta radnog okoliša (temperature
od 0°C do +50°C s točnošću ±0,2°C ili većom, atmosferskog tlaka od 950 hPa do
1050 hPa s točnošću ±0,5 hPa ili većom i relativne vlažnosti od 20% do 95% rel.
vlažnosti s točnošću ±4% rel. vlažnosti ili većom) s mogućnošću zapisivanja
podataka.

Članak 6.

Pravna osoba treba biti opremljena osobnim računalom (PC) s mogućnošću spajanja
na internet i povezivanja s bazom podataka Državnog zavoda za mjeriteljstvo (u
daljnjem tekstu: Zavod).

Članak 7.

Pravna osoba mora imati radnu prostoriju za ispitivanje humanih termometara koja
mora ispunjavati ove uvjete:
1. mora biti čista, suha i dovoljno prostrana za neometano ispitivanje i
ovjeravanje humanih termometara
2. mora biti dovoljno prostrana za smještaj opreme i humanih termometara
3. mora biti zaštićena od izravnog sunčeva utjecaja
4. u prostoriji i njenoj okolici izvori vibracija ne smiju utjecati na točnost
mjerenja
5. mora imati namještaj za smještaj humanih termometara koji se ispituju
6. mora imati namještaj za smještaj humanih termometara koji su ovjereni
7. u radnoj prostoriji mora biti smješten uređaj za praćenje uvjeta radnog
okoliša mjernih područja i točnosti definiranih u članku 5., točka 6.
8. mora imati dnevnu i električnu rasvjetu.

Članak 8.

Temperatura radnog okoliša u radnoj prostoriji za vrijeme ispitivanja humanih
termometara mora biti u granicama od 18°C do 25°C. Varijacije temperature
tijekom ispitivanja humanih termometara ne smiju biti veće od ±1°C.

Članak 9.

Izvori grijanja prostorije za ispitivanje humanih termometara moraju biti
najmanje 1,5 m udaljeni od opreme, tj. od mjesta gdje se obavlja ispitivanje
humanih termometara i moraju omogućiti ujednačeno zagrijavanje prostorije za
ispitivanje humanih termometara.

Članak 10.

Pravna osoba mora imati zaposlena najmanje dva ovlaštena mjeritelja koji
obavljaju poslove ispitivanja i ovjeravanja humanih termometara.
Jedan radnik iz stavka 1. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 1. ovoga članka moraju imati najmanje 3 godine radnog iskustva
na poslovima ispitivanja humanih termometara i moraju poznavati propise o
postupcima i metodama ispitivanja humanih termometara te imati uvjerenje o
položenom stručnom ispitu.
Ako radnik nema položen stručni ispit iz stavka 3. ovoga članka, ispit mora
položiti u roku od godine dana od ovlašćivanja pravne osobe odnosno od
zasnivanja radnog odnosa radnika u ovlaštenoj pravnoj osobi.

Članak 11.

Pravna osoba mora imati:
1. izvadak iz sudskog registra
2. radne knjižice zaposlenih osoba
3. propise iz područja ispitivanja i ovjeravanja humanih termometara
4. naputak proizvođača o upotrebi opreme koja se koristi pri ispitivanju
5. naputak o održavanju i praćenju ispravnosti etalona, mjerne i pomoćne opreme
6. postupke ispitivanja i ovjeravanja humanih termometara, obrasce zahtjeva za
ovjeravanje humanih termometara, izvješća o ispitivanju humanih termometara
7. rješenja o odobrenju tipa humanih termometara koje se ovjeravaju kod
ovlaštene pravne osobe
8. popis etalona, ispitne opreme i pribora s tehničkim podacima i podacima o
ovjeravanju i/ili umjeravanju i ovjernicama i/ili potvrdama o umjeravanju.

Članak 12.

Ovlaštena pravna osoba tijekom svog rada mora:
1. ovjeravati humane termometre koji imaju važeće rješenje o odobrenju tipa
mjerila
2. ovjeravanja obavljati u skladu s odobrenim postupkom ispitivanja humanih
termometara
3. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo etalone, mjernu i pomoćnu opremu s važećom ovjernicom ili
potvrdom o umjeravanju
4. voditi evidenciju o obavljenim ispitivanjima odnosno ovjeravanjima humanih
termometara
5. kvartalno obavješćivati Zavod o obavljenim ispitivanjima odnosno
ovjeravanjima humanih termometara
6. obavješćivati Zavod o obavljenim umjeravanjima etalona odnosno ovjeravanjima
mjerne i pomoćne opreme u roku koji nije duži od 30 dana nakon obavljenog
umjeravanja odnosno ovjeravanja
7. čuvati izvješća o ispitivanju na elektroničkom mediju ili u tiskanom obliku
najmanje 3 godine nakon isteka valjanosti ovjere
8. sudjelovati u usporedbenim mjerenjima na zahtjev Zavoda.

III. PRIJELAZNE I ZAVRŠNE ODREDBE

Članak 13.

Pravnoj osobi koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove pravomoćnosti.
Šest mjeseci prije isteka roka iz stavka 1. ovog članka pravna osoba dužna je
poslati zahtjev za produljenje ovlaštenja.
Ako se utvrdi da pravna osoba ispunjava propisane uvjete izdat će se rješenje
kojim joj se produljuje ovlaštenje za naredne 3 godine.
Pravnoj osobi Zavod će oduzeti ovlaštenje za ovjeravanje i prije isteka roka iz
stavka 1. ovog članka ako se utvrdi da je prestala udovoljavati propisanim
uvjetima, odnosno ako ne otkloni utvrđene nedostatke u roku 30 dana od njihovog
nastanka.

Članak 14.

Rješenje kojim se pravna osoba ovlašćuje za ovjeravanje ili joj se ovlaštenje
oduzima objavljuje se u »Narodnim novinama«.

Članak 15.

Ovaj pravilnik stupa na snagu osmog dana od dana objave u »Narodnim novinama«.

Klasa: 011-02/06-07/26
Urbroj: 558-06/14-06-1
Zagreb, 20. srpnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing**., v. r.

Pravilnik, NN 86/2006-2052
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)